PMIndiaData/PMIndiaSum huggingface dataset:
प्रधानमंत्री ने वि‍ख्‍यात लेखक एम वी कामथ के निधन पर शोक व्‍यक्‍त किया

प्रधानमंत्री श्री नरेन्द्र मोदी ने विख्‍यात लेखक श्री एम वी कामथ के निधन पर शोक व्‍यक्‍त किया है। प्रधानमंत्री ने कहा, ‘बेहद प्रतिभाशाली लेखक और बेहरीन इंसान, श्री एम वी कामथ का निधन साहित्‍य और पत्रकारिता जगत के लिए क्षति है। ईश्‍वर उनकी आत्‍मा को शांति प्रदान करे। मुझे एम वी कामथ जी के साथ हुए कई संवाद याद आ रहे हैं। वे ज्ञान के भंडार थे, विनम्रता और शिष्‍टता से परिपूर्ण थे।’
क्वाड शिखर सम्मेलन में प्रधानमंत्री का उद्घाटन भाषण

राष्ट्रपति बाइडेन! प्रधानमंत्री मॉरिसन! प्रधानमंत्री सुगा! पहली Physical QUAD Summit की ऐतिहासिक पहल के लिए राष्ट्रपति बाइडेन को बहुत-बहुत धन्यवाद। हम चार देश पहली बार 2004 की सुनामी के बाद Indo-Pacific क्षेत्र की मदद के लिए एक साथ आए थे। आज जब विश्व Covid-19 Pandemic से मुकाबला कर रहा है तो QUAD के रूप में हम एक बार फिर मिलकर मानवता के हित में जुटे हैं । हमारा QUAD vaccine initiative Indo-Pacific देशों की बड़ी मदद करेगा। अपनी साझा democratic values के आधार पर QUAD ने Positive सोच, Positive approach के साथ आगे बढ़ने का निर्णय लिया है। Supply chain हो, या वैश्विक सुरक्षा हो, Climate action हो, या Covid-19 response, या फिर technology में सहयोग, इन सभी विषयों पर मुझे अपने साथियों से चर्चा करके बहुत खुशी होगी। हमारा QUAD एक तरह से "force for global good" की भूमिका में काम करेगा। मुझे विश्वास है QUAD में हमारा सहयोग Indo-Pacific में, और विश्व में शांति और समृद्धि सुनिश्चित करेगा। धन्यवाद!
प्रधानमंत्री वियानतियाने, लाओस में 14वें आसियान-भारत शिखर सम्‍मेलन और 11वें पूर्वी एशियाई शिखर सम्‍मेलन में भाग लेंगे

प्रधानमंत्री श्री नरेन्‍द्र मोदी 07 सितम्‍बर, 2016 से लेकर 08 सितम्‍बर, 2016 तक लाओस की राजधानी वियानतियाने में 14वें आसियान-भारत शिखर सम्‍मेलन और 11वें पूर्वी एशियाई शिखर सम्‍मेलन में भाग लेंगे। प्रधानमंत्री ने अपने फेसबुक अकांउट से एक संदेश में बताया: “मैं 14वें आसियान-भारत शिखर सम्‍मेलन और 11वें पूर्वी एशियाई शिखर सम्‍मेलन में भाग लेने के लिए 7-8 सितम्‍बर, 2016 को वियानतियाने, लाओ पीडीआर के दौरे पर रहूंगा। इन शिखर सम्‍मेलनों में भाग लेने का मेरा यह तीसरा मौका है। आसियान हमारी एक्‍ट ईस्ट पॉलिसी का एक महत्‍वपूर्ण हिस्‍सेदार है, जो हमारे पूर्वोत्तर क्षेत्र के आर्थिक विकास के लिए महत्‍वपूर्ण है। आसियान के साथ हमारी रणनीतिक साझेदारी इस क्षेत्र में हमारे सुरक्षा हितों की रक्षा करने और बढ़ावा देने के साथ ही पारम्‍परिक और गैर-पारम्‍परिक सुरक्षा चुनौतियों से निपटने में भी महत्‍वपूर्ण है। पूर्वी एशियाई शिखर सम्‍मेलन एशिया प्रशांत क्षेत्र की चुनौतियों और अवसरों के बारे में विचार-विमर्श करने के लिए एक अग्रणी मंच है। दक्षिण-पूर्व एशिया के देशों के साथ सचमुच हमारे ऐतिहासिक संबंध हैं। हमारी वचनबद्धता और पहुंच को महज़ एक शब्‍द-संपर्कता के रूप में एक साथ बांध सकते हैं। हम अपनी भौतिक और डिजिटल संपर्कता को बढ़ाना चाहते हैं, ताकि जन-जन के बीच अधिक संपर्क कायम हो, हमारे संस्‍थागत संपर्क मजबूत हों और हमारी सभी जनता के परस्‍पर लाभ के लिए एक आधुनिक और आपस में जुड़ा हुआ विश्‍व तैयार हो सके। दौरे के अवसर पर, मुझे परस्‍पर सरोकार से जुड़े द्विपक्षीय मुद्दों पर चर्चा के लिए भागीदार देशों के नेताओं के साथ बातचीत करने का अवसर भी मिलेगा।”
प्रधानमंत्री 4 जुलाई, 2020 को धम्म चक्र दिवस/आषाढ़ पूर्णिमा पर आयोजित समारोह को संबोधित करेंगे

भारत सरकार के संस्कृति मंत्रालय के तत्वावधान में अंतर्राष्ट्रीय बौद्ध परिसंघ (आईबीसी) 4 जुलाई, 2020 को धर्म चक्र दिवस के रूप में आषाढ़ पूर्णिमा मनाएगा। यह दिवस उत्‍तर प्रदेश में वाराणसी के निकट वर्तमान समय के सारनाथ में ऋषिपटन स्थित हिरण उद्यान में आज ही के दिन महात्मा बुद्ध द्वारा अपने प्रथम पांच तपस्वी शिष्यों को दिए गए ‘प्रथम उपदेश’ को ध्‍यान में रखकर मनाया जाता है। यह दिन दुनिया भर के बौद्धों द्वारा धर्म चक्र प्रवर्तन या ‘धर्म के चक्र के घूमने’ के दिवस के रूप में भी मनाया जाता है। यह दिन बौद्धों और हिंदुओं दोनों ही के द्वारा अपने-अपने गुरु के प्रति सम्‍मान व्‍यक्‍त करने के लिए ‘गुरु पूर्णिमा’ के रूप में भी मनाया जाता है। भगवान बुद्ध के ज्ञान एवं जागृति, उनके धर्म चक्र के घूमने तथा महापरिनिर्वाण की भूमि होने के नाते भारत की ऐतिहासिक विरासत के अनुरूप माननीय राष्ट्रपति श्री रामनाथ कोविंद नई दिल्ली स्थित राष्ट्रपति भवन से धम्म चक्र दिवस पर आयोजित समारोह का उद्घाटन करेंगे। प्रधानमंत्री श्री नरेन्‍द्र मोदी इस अवसर पर एक वीडियो संबोधन देंगे जिस दौरान वह भगवान बुद्ध की शांति एवं न्याय के उपदेशों और सचेतन प्राणियों की पीड़ा को दूर करने के लिए उनके द्वारा दिखाए गए उच्च अष्टमार्ग पर चलने पर विशेष जोर देंगे। संस्कृति मंत्री श्री प्रह्लाद पटेल और अल्पसंख्यक कार्य राज्य मंत्री श्री किरेन रिजिजू भी उद्घाटन समारोह को संबोधित करेंगे। इस अवसर पर मंगोलिया के राष्ट्रपति का एक विशेष संबोधन भी पढ़ा जाएगा और मंगोलिया में सदियों से संरक्षित भारतीय मूल की एक बहुमूल्य बौद्ध पांडुलिपि भारत के माननीय राष्ट्रपति को भेंट की जाएगी। इस दिन जो शेष अन्‍य महत्‍वपूर्ण आयोजन किए जाएंगे उनमें दुनिया के विभिन्न हिस्सों के शीर्ष बौद्ध धर्मगुरुओं, विशिष्‍ट जानकारों और विद्वानों के संदेशों को सारनाथ एवं बोधगया से प्रसारित (लाइव स्‍ट्रीमिंग) किया जाना भी शामिल है। कोविड-19 महामारी के कारण इस वर्ष 7 मई को आयोजित अत्‍यंत सफल ‘वर्चुअल वैशाख (बुद्ध पूर्णिमा)’ की भांति ही यह पूरा कार्यक्रम भी वर्चुअल ढंग से ही आयोजित किया जा रहा है। 4 जुलाई को होने वाले इस कार्यक्रम को ‘लाइव वेबकास्ट’ के माध्यम से दुनिया भर में लगभग 30 लाख भक्तों द्वारा देखे जाने की संभावना है।
प्रधानमंत्री ने राष्ट्रपति के अभिभाषण पर राज्य सभा में धन्यवाद प्रस्ताव का उत्तर दिया

प्रधानमंत्री श्री नरेन्द्र मोदी ने आज राष्ट्रपति के अभिभाषण पर राज्यसभा में धन्यवाद प्रस्ताव का उत्तर दिया। उन्होंने कहा कि कई सदस्यों ने अपने विचार रखे हैं और विमुद्रीकरण पर एक महत्वपूर्ण चर्चा हुई है। प्रधानमंत्री ने कहा कि भ्रष्टाचार और कालेधन के खिलाफ चल रही लड़ाई कोई राजनीतिक लड़ाई नहीं है, और यह किसी एक राजनीतिक दल को परेशान करने के लिए भी नहीं है। उन्होंने जोर देकर कहा कि भ्रष्टाचार ने गरीबों एवं मध्यम वर्ग के लोगों की आकांक्षाओं पर प्रतिकूल प्रभाव डाला है। उन्होंने कहा कि जो लोग सिस्टम के साथ धोखाधड़ी कर रहे हैं, उनसे कड़ाई से निपटा जाएगा, ताकि गरीबों के हाथों को मजबूती दी जा सके। प्रधानमंत्री ने कहा कि विमुद्रीकरण के बाद लगभग 700 माओवादियों ने आत्मसमर्पण किया है और यह संख्या बढ़ रही है। श्री नरेन्द्र मोदी ने कहा कि आज एक क्षैतिज विभाजन है, जिसमें एक ओर भारत की जनता और केंद्र सरकार है तथा दूसरी तरफ राजनेताओं का एक समूह है। प्रधानमंत्री ने कहा कि भारत आज उन बुराइयों को ठीक करने का काम कर रहा है, जो हमारे समाज में घुस चुकी हैं। उन्होंने कहा कि हमें व्यावहारिक बदलाव लाने की दिशा में लगातार आगे बढ़ते रहना चाहिए और हमारे राष्ट्र की शक्ति को कम करके नहीं आंकना चाहिए। प्रधानमंत्री ने कहा कि संस्थानों को राजनीति से ऊपर रखा जाना चाहिए और भारतीय रिजर्व बैंक को विवाद में नहीं घसीटा जाना चाहिए। प्रधानमंत्री ने कहा कि शासन से जुड़े मुद्दों पर काफी कुछ ऐसा किया गया है जिसने आम लोगों को मजबूती प्रदान की है। प्रधानमंत्री ने सरकार के ई-मार्केटप्लेस के जरिए सरकार द्वारा खरीद नीति में लाई गई पारदर्शिता का भी जिक्र किया। प्रधानमंत्री ने स्वच्छ भारत के संदेश को आगे बढ़ाने और इसको लेकर जागरुकता फैलाने के लिए मीडिया को भी बधाई दी। उन्होंने कहा कि ग्रामीण इलाकों में स्वच्छता का दायरा बढ़ा है। उन्होंने कहा कि साफ-सफाई को एक जन आंदोलन बनना चाहिए और हम सभी को इस उद्देश्य के लिए काम करना चाहिए। प्रधानमंत्री ने कहा कि ‘एक भारत- श्रेष्ठ भारत’ पहल के तहत हम सभी को देश के विभिन्न हिस्सों की संस्कृति एवं क्षमताओं को जानने, समझने का अवसर मिला है।
अक्षय ऊर्जा के क्षेत्र में भारत-स्‍पेन सहयोग पर भारत और स्‍पेन के बीच हुए एमओयू से कैबिनेट को अवगत कराया गया

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल को अक्षय ऊर्जा के क्षेत्र में भारत–स्‍पेन सहयोग पर भारत और स्‍पेन के बीच हुए सहमति पत्र (एमओयू) से अवगत कराया गया है। इस एमओयू पर स्‍पेन में 30 मई, 2017 को हस्‍ताक्षर किये गये थे। इस एमओयू से विशेषज्ञों के आदान-प्रदान और सूचनाओं की नेटवर्किंग के जरिए दोनों देशों के बीच द्विपक्षीय सहयोग बढाने में मदद मिलेगी। दोनों पक्षों ने सहकारी संस्‍थागत रिश्‍ते का एक समुचित आधार स्‍थापित करने का लक्ष्‍य रखा है, ताकि आपसी लाभ वाली समानता एवं पारस्‍परिकता के आधार पर नवीन एवं नवीकरणीय ऊर्जा से संबंधित मसलों पर तकनीकी द्विपक्षीय सहयोग को प्रोत्‍साहित किया जा सके। इस एमओयू के तहत एक संयुक्‍त कार्यकारी समिति के गठन की परिकल्‍पना की गई है, जो सहयोग के क्षेत्रों से संबंधित मुद्दों की समीक्षा एवं निगरानी करने के साथ-साथ उन पर चर्चाएं भी करेगी।
प्रधानमंत्री ने बाबा योगेंद्र जी के निधन पर शोक व्यक्त किया

प्रधानमंत्री श्री नरेन्द्र मोदी ने संस्कार भारती के राष्ट्रीय संरक्षक पद्मश्री बाबा योगेंद्र जी के निधन पर शोक व्यक्त किया है। प्रधानमंत्री ने उनके निधन को 'संपूर्ण कला जगत के लिए अपूरणीय क्षति' करार दिया है। प्रधानमंत्री ने ट्वीट में कहा: “देश सेवा में समर्पित पद्मश्री बाबा योगेंद्र जी के देहावसान से अत्यंत दुःख हुआ है। उनका जाना संपूर्ण कला जगत के लिए एक अपूरणीय क्षति है। ईश्वर उन्हें अपने श्रीचरणों में स्थान दे। ओम शांति!”
हांगकांग के विशेष प्रशासनिक क्षेत्र (एसएआर) के मुख्य कार्यकारी सी वाई ल्युंग ने प्रधानमंत्री से मुलाकात की

हांगकांग के विशेष प्रशासनिक क्षेत्र (एसएआर) के मुख्य कार्यकारी श्री सी वाई ल्युंग ने आज प्रधानमंत्री श्री नरेन्द्र मोदी से मुलाकात की। प्रधानमंत्री ने पहली बार भारत आगमन पर श्री सी वाई ल्‍युंग का स्वागत किया और आशा व्यक्त की कि उनकी यात्रा से भारत और हांगकांग के बीच व्यापार, निवेश और पर्यटन संपर्क बढ़ेंगे। श्री सी वाई ल्युंग ने प्रधानमंत्री को हांगकांग की कंपनियों में भारत के प्रति रूचि के बारे में जानकारी दी। प्रधानमंत्री और श्री सी वाई ल्युंग ने द्विपक्षीय आर्थिक सहयोग विशेष रूप से वित्‍तीय सेवा क्षेत्र तथा शिक्षा के क्षेत्र में सहयोग सुदृढ़ करने पर सहमति व्यक्त की।
प्रधानमंत्री ने अटल बिहारी वाजपेयी को उनके जन्म दिन पर बधाई दी

प्रधानमंत्री श्री नरेंद्र मोदी ने श्री अटल बिहारी वाजपेयी को उनके जन्‍मदिन पर बधाई दी है। अपने संदेश में प्रधानमंत्री ने कहा – “हमारे परम प्रिय और सर्वाधिक सम्‍मानित अटल जी को जन्‍मदिन की बधाई। मैं उनके स्‍वस्‍थ जीवन और दीर्घायु के लिए प्रार्थना करता हूं। अटल जी द्वारा अनुकरणीय सेवा और नेतृत्‍व के चलते भारत के विकास पर काफी सकारात्‍मक प्रभाव पड़ा है। उनका महान व्‍यक्तित्‍व प्रेरणा का स्रोत है।”
प्रधानमंत्री ने विश्व पर्यावरण दिवस के अवसर पर लोगो को बधाई दी

प्रधानमंत्री श्री नरेन्द्र मोदी ने विश्व पर्यावरण दिवस के अवसर पर लोगो को बधाई दी है। अपने संदेश में प्रधानमंत्री श्री नरेन्द्र मोदी ने कहा कि “विश्व पर्यावरण दिवस की बधाई। आईए, हम मिलजुल ये सुनिश्चित करें कि हमारी आने वाली पीढ़ी प्रकृति के साथ समरसता द्वारा स्वच्छ और हरित वातावरण में रहे।“
जर्मनी के वित्‍त मंत्री श्री वोल्फगैंग शूएबल ने प्रधानमंत्री से भेंट की

जर्मनी के संघीय वित्‍त मंत्री श्री वोल्फगैंग शूएबल ने आज प्रधानमंत्री श्री नरेन्‍द्र मोदी से भेंट की। प्रधानमंत्री श्री नरेन्‍द्र मोदी ने हाल ही में पेरिस में हुए आतंकी हमले और उसके बाद यूरोप में बने हालात पर चिन्‍ता व्‍यक्‍त की। उन्‍होंने इस तरह के कठिन हालातों में चांसलर एंजेला मर्केल द्वारा दर्शाए गए योग्‍य नेतृत्‍व की सराहना की। प्रधानमंत्री मोदी और मंत्री शूएबल ने भारत के संघीय ढांचे, जर्मनी के साथ उसकी समानताओं और यूरोप के उभरते सियासी स्‍वरूप पर लागू हो सकने वाले सबक पर चर्चा की। प्रधानमंत्री मोदी और मंत्री शूएबल ने हरित ऊर्जा, बुनियादी ढांचा, मेक इन इंडिया, किफायती मकान और क्‍लीन गंगा जैसे द्विपक्षीय सहयोग वाले विभिन्‍न अहम क्षेत्रों पर भी चर्चा की। ब्रिस्बेन में आयोजित जी-20 शिखर सम्‍मेलन के मौके पर चांसलर एंजेला मर्केल के साथ अलग से हुई बैठक को स्‍मरण करते हुए प्रधानमंत्री मोदी ने कहा कि वह अप्रैल में जर्मनी की अपनी यात्रा को लेकर उत्‍सुक हैं, जिस दौरान भारत हनोवर मेले में भागीदार देश होगा। प्रधानमंत्री मोदी ने कहा कि वह इस साल के उत्‍तरार्द्ध में चांसलर मर्केल की यात्रा की उम्‍मीद कर रहे हैं।
इटली के प्रधानमंत्री के साथ आभासी द्विपक्षीय शिखर सम्मेलन में प्रधानमंत्री का संबोधन

Excellency, नमस्कार! आपके शुरुआती remarks के लिए आपका धन्यवाद। COVID-19 के कारण जैसा आपने बताया मुझे मई में अपनी इटली यात्रा स्थगित करनी पड़ी थी। अच्छी बात यह है कि आज हम virtual माध्यम से मिल पा रहे हैं।सबसे पहले मैं इटली में Coronavirus के कारण हुई क्षति के लिए मेरी तरफ से और भारत के सभी नागरिकों की तरफ संवेदना प्रकट करता हूँ।जब विश्व के अन्य देश कोरोना वायरस को जान ही रहे थे, समझने की कोशिश कर रहे थे, तब आप इस विपदा से जूझ रहे थे। आपने पूरी सफलता के साथ एक अत्यंत कठिन स्थिति पर शीघ्रता से काबू पाया और पूरे देश को संगठित किया।महामारी के उन पहले महीनों में इटली की सफलता ने हम सभी को प्रेरित किया। आपके अनुभवों ने हम सबका मार्गदर्शन किया। Excellency, आप की तरह मैं भी भारत और इटली के संबंधों को और व्यापक और गहरा बनाने के लिए प्रतिबद्ध हूँ।2018 में Tech Summit के लिए आपकी भारत यात्रा और हमारी मुलाकात अनेक पहलुओ को स्पर्श करने वाली रही भारत के लोगो के मन मे भी इटली के प्रति एक नई जिज्ञासा पैदा करने वाली रही । यह ख़ुशी की बात है कि 2018 में हमारी बातचीत के बाद आपसी आदान-प्रदान में काफी गति आई है। मुझे यह जानकर खुशी है कि इटली की संसद ने पिछले साल India-Italy Friendship Group स्थापित किया है। मैं आशा करता हूँ कि COVID की स्थिति सुधरने के बाद हमें Italian Parliament Members का भारत में स्वागत करने का मौका मिलेगा। Excellency, यह साफ़ है कि COVID-19 महामारी Second World War की तरह इतिहास में एक watershed रहेगी।हम सभी को इस नई दुनिया के लिए, Post Corona World के लिए अपने आप को adapt करना होगा, इस से उत्पन्न होने वाली चुनौतियों और अवसरों के लिए हम सभी को एक नए सिरे से तैयार रहना होगा। मुझे विश्वास है कि आज की हमारी बातचीत से हमारे संबंध और मजबूत होंगे, आपसी समझ बढ़ेगी और सहयोग के नए क्षेत्रों की पहचान करने में सहायता मिलेगी।
प्रधानमंत्री को केन्‍द्र प्रायोजित योजनाओं की तर्कसंगत व्‍याख्‍या पर मुख्‍यमंत्रियों के उप समूह ने रिपोर्ट सौंपी

केन्‍द्र प्रायोजित योजनाओं की तर्कसंगत व्‍याख्‍या पर मुख्‍य मंत्रियों के उप समूह की ओर से मध्‍य प्रदेश के मुख्‍यमंत्री श्री शिवराज सिंह चौहान ने आज प्रधानमंत्री श्री नरेन्‍द्र मोदी को केन्‍द्र प्रायोजित योजनाओं (सीएसएस) की तर्कसंगत व्‍याख्‍या पर मुख्‍यमंत्रियों के उप समूह ने अंतिम रिपोर्ट सौंपी। उप समूह में मध्‍य प्रदेश, अरुणाचल प्रदेश, जम्‍मू– कश्‍मीर, झारखंड, केरल, मणिपुर, नागालैंड, राजस्‍थान, तैलंगाना, उत्‍तर प्रदेश के मुख्‍यमंत्री तथा अंडमान और निकोबार द्वीप समूह के उप राज्‍यपाल शामिल है। इस अवसर पर अरुणाचल प्रदेश, जम्‍मू–कश्‍मीर, झारखंड, मणिपुर, राजस्‍थान, तैलंगाना के मुख्‍यमंत्री तथा अंडमान और निकोबार द्वीप समूह के उप राज्‍यपाल उपस्थित थे। प्रधानमंत्री ने मुख्‍यमंत्रियों के प्रयासों की सराहना की।
प्रधानमंत्री 11 फरवरी, 2019 को पेट्रोटेक – 2019 का उद्घाटन करेंगे

प्रधानमंत्री श्री नरेन्द्र मोदी 11 फरवरी, 2019 को उत्तर प्रदेश के ग्रेटर नोएडा स्थित इंडिया एक्सपो सेंटर में पेट्रोटेक – 2019 का उद्घाटन करेंगे। श्री मोदी आयोजन के उद्घाटन सत्र को भी संबोधित करेंगे। पेट्रोटेक – 2019 को भारत का प्रमुख हाइड्रोकार्बन सम्मेलन माना जाता है। भारत सरकार के पेट्रोलियम एवं प्राकृतिक गैस मंत्रालय के तत्वावधान में पेट्रोटेक -2019 यानी 13वां अंतर्राष्ट्रीय तेल और गैस सम्मेलन और प्रदर्शनी का आयोजन किया जा रहा है। 10 से 12 फरवरी 2019 तक आयोजित इस तीन दिवसीय वृहद कार्यक्रम में भारत के तेल और गैस क्षेत्र में हाल के बाजार और निवेशकों के अनुकूल विकास को दर्शाया जाएगा। पेट्रोटेक – 2019 में साझेदार देशों के 95 से अधिक ऊर्जा मंत्रियों और लगभग 70 देशों के 7000 प्रतिनिधियों के शामिल होने की संभावना है। सम्मेलन के साथ-साथ, इंडिया एक्सपो मार्ट, ग्रेटर नोएडा में 20,000 वर्ग मीटर में फैली एक प्रदर्शनी भी आयोजित होगी। पेट्रोटेक -2019 प्रदर्शनी में मेक इन इंडिया और अक्षय ऊर्जा थीम पर विशेष क्षेत्रों के साथ-साथ 40 से अधिक देशों के 13 से अधिक देशी मंडप और लगभग 750 प्रदर्शक शामिल होंगे। प्रधानमंत्री ने पिछले 5 दिसंबर, 2016 को पेट्रोटेक – 2016 के 12वें आयोजन का उद्घाटन किया था। प्रधानमंत्री ने कहा, “भारत के ऊर्जा भविष्य के लिए मेरी दृष्टि में चार स्तंभ हैं: ऊर्जा पहुंच, ऊर्जा दक्षता, ऊर्जा स्थिरता और ऊर्जा सुरक्षा। ” प्रधानमंत्री ने ग्लोबल हाइड्रोकार्बन कंपनियों को भी मेक इन इंडिया में आने का न्योता दिया और उन्हें भरोसा दिलाया कि हमारा मकसद रेड टेप के स्थान पर रेड कारपेट तैयार करना है।
प्रधानमंत्री ने जगदलपुर-भुवनेश्‍वर रेल के पटरी से उतरने के कारण हुई जीवन क्षति पर शोक व्‍यक्‍त किया

प्रधानमंत्री श्री नरेंद्र मोदी ने जगदलपुर-भुवनेश्‍वर एक्‍सप्रेस ट्रेन पटरी से उतरने के कारण हुई जीवनक्षति पर शोक व्‍यक्‍त किया है। जगदलपुर-भुवनेश्‍वर एक्‍सप्रेस पटरी से उतरने के कारण हुई जीवन क्षति में अपने प्रियजनों को खोने वाले लोगों के साथ मेरी संवेदनाएं। यह त्रासदी दुखदायक है। मैं रेल दुर्घटना के कारण घायल सभी लोगों के स्‍वास्‍थ्‍य लाभ के लिए ईश्‍वर से कामना करता हूं। प्रधानमंत्री ने कहा ‘‘रेल मंत्रालय स्थिति की बहुत नजदीकी से निगरानी और तीव्र राहत एवं बचाव कार्य को सुनिश्चित करने के लिए कार्य कर रहा है।’’
प्रधानमंत्री ने मध्य प्रदेश के रीवा में हुई भीषण सड़क दुर्घटना में लोगों की मृत्यु पर शोक व्यक्त किया

प्रधानमंत्री श्री नरेन्द्र मोदी ने मध्य प्रदेश के रीवा में हुई भीषण सड़क दुर्घटना में लोगों की मृत्यु पर गहरा दुःख व्यक्त किया है। प्रधानमंत्री ने प्रत्येक मृतक के परिजन को दो लाख रुपये और घायलों को 50,000 रुपये की अनुग्रह राशि देने की घोषणा भी की। प्रधानमंत्री ने यह भी कहा कि राज्य सरकार की देखरेख में स्थानीय प्रशासन पीड़ितों को हरसंभव मदद प्रदान कर रहा है। प्रधानमंत्री कार्यालय ने ट्वीट किया; “मध्य प्रदेश के रीवा में नेशनल हाइवे पर हुआ हादसा हृदयविदारक है। इसमें जिन्होंने अपनों को खोया है, उनके प्रति मेरी गहरी संवेदनाएं। इसके साथ ही सभी घायलों के शीघ्र स्वस्थ होने की कामना करता हूं। राज्य सरकार की देखरेख में स्थानीय प्रशासन पीड़ितों की हरसंभव मदद में जुटा है” “प्रधानमंत्री ने मध्य प्रदेश में हुए दुखद बस दुर्घटना में प्रत्येक मृतक के परिजनों को पीएमएनआरएफ की ओर से 2 लाख रुपये की अनुग्रह राशि की घोषणा की है। घायलों को 50,000 रुपये दिए जायेंगे।”
प्रधानमंत्री ने नेहरू स्मारक संग्रहालय एवं पुस्तकालय सोसायटी की वार्षिक आम बैठक की अध्यक्षता की

प्रधानमंत्री श्री नरेन्द्र मोदी ने नेहरू स्मारक संग्रहालय एवं पुस्तकालय (एनएमएमएल) की वार्षिक आम बैठक की अध्यक्षता की। बैठक के दौरान प्रधानमंत्री ने शोध और युवाओं में बौद्धिकता को प्रोत्साहित करने तथा इतिहास को अधिक रुचिकर बनाने पर जोर दिया। प्रधानमंत्री ने युवाओं के बीच प्रधानमंत्री-संग्रहालय को और अधिक लोकप्रिय बनाने के उपायों पर भी चर्चा की। प्रधानमंत्री ने ट्वीट कियाः “एनएमएमएल सोसायटी की वार्षिक आम बैठक की अध्यक्षता की। शोध और युवाओं में बौद्धिकता को प्रोत्साहित करने तथा इतिहास को अधिक रुचिकर बनाने पर जोर दिया। युवाओं के बीच प्रधानमंत्री-संग्रहालय को और अधिक लोकप्रिय बनाने के उपायों पर भी चर्चा की।”
विज्ञान और तकनीक पर भारत-फ्रांस के बीच संयुक्‍त समिति स्‍थापित करने पर समझौता

प्रधानमंत्री श्री नरेन्‍द्र मोदी की अध्‍यक्षता में हुई केन्‍द्रीय मंत्रिमंडल की बैठक को विज्ञान और तकनीक पर भारत और फ्रांस के बीच सहयोग स्‍थापित करने के लिए संयुक्‍त समिति की स्‍थापाना के लिए समझौते पर हुए हस्‍ताक्षर से अवगत कराया गया। दोनों देशों द्वारा इस सर्वोच्‍च स्‍तर की संस्‍था की स्‍थापना के लिए 25 फरवरी को राजधानी में हस्‍ताक्षर किए गए। दोनों देशों के बीच हुई व्‍यवस्‍था के तहत संयुक्‍त समिति भारत और फ्रांस के बीच विज्ञान और तकनीक में तालमेल की तलाश की जाएगी और प्राथमिकता को परिभाषित किया जाएगा।समिति का लक्ष्‍य नवाचार और शोध के जरिये सामाजिक विकास करना होगा। संयुक्‍त समिति की सह अध्‍यक्षता भारत की ओर से विज्ञान और तकनीक मंत्री करेगे जबकि फ्रांस की ओर से वहां के विदेश और अंतर्राष्‍ट्रीय विकास मंत्री या भरतीय व्‍यवस्‍था के अनुसार सचिव स्‍तर या निदेशक जैसा कि फ्रेंच व्‍यवस्‍था या भारत में तय हो। यह समझौता दोनों के बीच वैज्ञानिक और तकनीकी सहयोग की पृष्‍ठभूमि को देखते हुए किया गया है ताकि इस दिशा में दोनों देशों की कई राष्‍ट्रीय विज्ञान और तकनीकी एजेंसियों के बीच भागीदारी को बढ़ावा मिले।
प्रधानमंत्री 1 अक्टूबर को 5जी सेवाओं का शुभारंभ करेंगे

एक नए तकनीकी युग की शुरुआत करते हुए, प्रधानमंत्री श्री नरेन्द्र मोदी 1 अक्टूबर को सुबह 10 बजे नई दिल्ली के प्रगति मैदान में 5जी सेवाओं का शुभारंभ करेंगे। 5G तकनीक से निर्बाध कवरेज, उच्च डेटा दर, कम विलंबता और अत्यधिक विश्वसनीय संचार सुविधाऐं प्राप्त की जा सकेंगी। इससे ऊर्जा दक्षता, स्पेक्ट्रम दक्षता और नेटवर्क दक्षता में भी बेहतर रूप से सुधार होगा। प्रधानमंत्री भारतीय मोबाइल सम्मेलन (आईएमसी) के छठे संस्करण का भी उद्घाटन करेंगे। आईएमसी 2022 का आयोजन 1 से 4 अक्टूबर तक “न्यू डिजिटल यूनिवर्स” विषय के साथ किया जाएगा। यह सम्मेलन प्रमुख विचारकों, उद्यमियों, नवोन्मेषकों और सरकारी अधिकारियों को एक साथ लाते हुए डिजिटल प्रौद्योगिकी को तेजी से अपनाने और इसके प्रसार से होने वाले अद्वितीय अवसरों पर विचार-विमर्श और विभिन्न प्रस्तुतियों के लिए एक साझा मंच प्रदान करेगा।
प्रधानमंत्री और उज्बेकिस्तान के राष्ट्रपति के बीच द्विपक्षीय बैठक

प्रधानमंत्री श्री नरेन्द्र मोदी ने उज्बेकिस्तान के समरकंद में शंघाई सहयोग संगठन (एससीओ) के राष्ट्राध्यक्षों की परिषद की 22वीं बैठक के मौके पर आज उज्बेकिस्तान गणराज्य के राष्ट्रपति महामहिम श्री शावकत मिर्जियोयेव से मुलाकात की। द्विपक्षीय राजनयिक संबंधों की स्थापना के 30 साल पूरे होने से यह वर्ष दोनों देशों के लिए खास है। दोनों नेताओं ने दिसंबर 2020 में आयोजित वर्चुअल शिखर सम्मेलन के निर्णयों के कार्यान्वयन सहित द्विपक्षीय संबंधों में समग्र प्रगति की सराहना की। दोनों नेताओं ने द्विपक्षीय सहयोग के प्राथमिकता वाले क्षेत्रों, विशेष रूप से व्यापार, आर्थिक सहयोग एवं कनेक्टिविटी के मुद्दों पर चर्चा की। दोनों नेताओं ने द्विपक्षीय व्यापार में विविधता लाने और व्यापार एवं निवेश को बढ़ावा देने के लिए दीर्घकालिक व्यवस्था की दिशा में ठोस प्रयास करने की जरूरत पर बल दिया। इस संदर्भ में व्यापारिक संभावनाओं की दृष्टि से चाबहार बंदरगाह और अंतरराष्ट्रीय उत्तर दक्षिण परिवहन गलियारे के अधिक उपयोग सहित कनेक्टिविटी को अहम माना गया। दोनों नेताओं ने भारत के विकास संबंधी अनुभवों एवं विशेषज्ञता पर आधारित सूचना प्रौद्योगिकी, स्वास्थ्य संबंधी देखभाल, उच्च शिक्षा आदि जैसे क्षेत्रों में सहयोग पर जोर दिया। भारतीय शैक्षणिक संस्थानों के खोले जाने और उज्बेक एवं भारतीय विश्वविद्यालयों के बीच साझेदारी का स्वागत किया गया। अफगानिस्तान सहित क्षेत्रीय मुद्दों पर चर्चा की गई। दोनों नेता इस बात पर एकमत थे कि अफगानिस्तान की धरती का उपयोग आतंकवादी गतिविधियों के लिए नहीं किया जाना चाहिए। दोनों नेताओं ने इस साल जनवरी में आयोजित प्रथम भारत-मध्य एशिया शिखर सम्मेलन के परिणामों को अत्यधिक महत्व दिया। उन्होंने शिखर सम्मेलन के निर्णयों के कार्यान्वयन में हुई प्रगति पर संतोष व्यक्त किया। प्रधानमंत्री ने एससीओ शिखर सम्मेलन के उत्कृष्ट आयोजन और उज्बेकिस्तान की सफल अध्यक्षता के लिए राष्ट्रपति मिर्जियोयेव को बधाई दी।
प्रधानमंत्री 7 मई, 2020 को ‘बुद्ध पूर्णिमा’ पर वर्चुअल वेसाक वैश्विक समारोह में भाग लेंगे

श्री नरेन्द्र मोदी इस अवसर पर मुख्य संबोधन देंगे प्रधानमंत्री श्री नरेन्‍द्र मोदी कल, 7 मई 2020 को बुद्ध पूर्णिमा समारोह में भाग लेंगे। भारत सरकार का संस्कृति मंत्रालय अंतर्राष्ट्रीय बौद्ध परिसंघ (आईबीसी), जो एक वैश्विक बौद्ध समग्र संगठन है, के सहयोग से दुनिया भर के बौद्ध संघों के सभी सर्वोच्च प्रमुखों की भागीदारी के साथ एक आभासी (वर्चुअल) प्रार्थना कार्यक्रम आयोजित कर रहा है। प्रधानमंत्री श्री नरेन्‍द्र मोदी सुबह मुख्य संबोधन देंगे। बुद्ध पूर्णिमा समारोह पूरे विश्व में कोविड-19 महामारी के प्रभाव के कारण एक आभासी वेसाक दिवस के माध्यम से आयोजित किए जा रहे हैं। इस कार्यक्रम का आयोजन कोविड-19 संक्रमण के शिकार हुए लोगों और अग्रिम पंक्ति के योद्धाओं के सम्‍मान में किया जा रहा है। इस अवसर पर प्रार्थना समारोहों को पवित्र गार्डन लुम्बिनी, नेपाल; महाबोधि मंदिर, बोधगया, भारत; मूलगंध कुटी विहार, सारनाथ, भारत; परिनिर्वाण स्तूप, कुशीनगर, भारत; पवित्र और ऐतिहासिक अनुराधापुरा स्तूप परिसर, श्रीलंका में रुवनवेली महा सेया से पिरिथ जप; बौधनाथ, स्वायंभु, नमो स्तूप, नेपाल के अलावा अन्य लोकप्रिय बौद्ध स्थलों से लाइव दिखाया (स्ट्रीम) जाएगा। संस्कृति एवं पर्यटन मंत्री श्री प्रह्लाद सिंह पटेल और अल्पसंख्यक कार्य व युवा कार्य और खेल राज्य मंत्री श्री किरेन रिजिजू भी इस कार्यक्रम में भाग लेंगे। वेसाक-बुद्ध पूर्णिमा को तिहरे धन्य दिवस यानी तथागत गौतम बुद्ध के जन्म, बुद्धत्व की प्राप्ति और महा परिनिर्वाण दिवस के रूप में माना जाता है।
प्रधानमंत्री ने शिक्षक दिवस की पूर्व-संध्या पर स्कूली बच्चों से बातचीत की

प्रधानमंत्री ने डॉ. सर्वपल्ली राधाकृष्णन पर स्मारक सिक्का जारी किया और कला उत्सव नामक वेबसाइट का शुभारंभ किया प्रधानमंत्री श्री नरेन्द्र मोदी ने आज शिक्षक दिवस की पूर्व-संध्या पर देशभर के स्कूली बच्चों के साथ बातचीत की। खुद स्कूली बच्चों द्वारा पूर्णरुप से इस बेजोड़ आयोजन में प्रधानमंत्री ने भारत के दूसरे राष्ट्रपति डॉ. सर्वपल्ली राधाकृष्णन के जन्मदिवस के अवसर पर 125 रुपए और 10 रुपए मूल्य के स्मारक सिक्के जारी किए। प्रधानमंत्री ने कला उत्सव नामक एक वेबसाइट का भी शुभारंभ किया, जो देश के माध्यमिक स्तर पर स्कूली छात्रों की कलात्मक प्रतिभा के पोषण और प्रदर्शन द्वारा शिक्षा में कला को बढ़ावा देने के उद्देश्य से मानव संसाधन विकास मंत्रालय की एक पहल है। इस अवसर पर अपनी शुरूआती टिप्पणियों में प्रधानमंत्री ने कहा कि शिक्षक दिवस की पूर्व-संध्या पर स्कूली बच्चों के साथ बातचीत करने का विशेष महत्व है। उन्होंने कहा कि एक शिक्षक को उनके छात्रों की उपलब्धियों द्वारा जाना जाता है। उन्होंने कहा कि मां तो जन्म देती हैं, किन्तु शिक्षक ही वास्तविक जीवन प्रदान करते हैं। प्रधानमंत्री ने बताया कि शिक्षक और छात्र दोनों का एक-दूसरे के लिए अद्वितीय महत्व है। उन्होंने कहा कि शिक्षकों को भी अनेक बच्चों के साथ अपने अनुभवों के बारे में लिखना चाहिए। उन्होंने कहा कि शिक्षक सभी छात्रों को महत्वपूर्ण मानें और उन सभी को याद रखें- ना कि केवल शैक्षिक तौर पर विशिष्टता दर्शाने वाले को ही। प्रधानमंत्री ने पूर्व राष्ट्रपति डॉ. ए.पी.जे.अब्दुल कलाम को याद करते हुए कहा कि डॉ. कलाम एक शिक्षक के रूप में याद किया जाना चाहते थे। उन्होंने कहा कि डॉ. कलाम को अध्यापन का शौक था और अपने जीवन के अंतिम क्षणों तक भी उन्होंने छात्रों के साथ बातचीत की थी। प्रधानमंत्री ने कहा कि भारत में आज के समय भी महान शिक्षक हैं, जो अभियंताओं, चिकित्सकों और वैज्ञानिकों को तैयार करने में मदद कर रहे हैं, जो विश्व भर में अपना स्थान बना रहे हैं। उन्होंने कहा कि शिक्षक का लक्ष्य रोबोट बनाने के बदले एक पूरी पीढ़ी का पोषण करना चाहिए। केन्द्रीय मानव संसाधन विकास मंत्री श्रीमती स्मृति जुबिन इरानी और केन्द्रीय राज्य मंत्री श्री उपेन्द्र कुशवाहा, श्री राम शंकर कठेरिया और श्री जयंत सिन्हा इस अवसर पर उपस्थित थे।